## Poslovnik o radu Povjerenstva za praćenje i unaprjeđivanje rada tijela kaznenog postupka i izvršavanja maloljetničkih sankcija

### NN 43/2010 (9.4.2010.), Poslovnik o radu Povjerenstva za praćenje i unaprjeđivanje rada tijela kaznenog postupka i izvršavanja maloljetničkih sankcija

MINISTARSTVO PRAVOSUĐA

1087

Na temelju članka 136. Zakona o sudovima za mladež (»Narodne novine«, broj: 111/97, 27/98 i 12/02), ministar pravosuđa donosi

POSLOVNIK

O RADU POVJERENSTVA ZA PRAĆENJE I UNAPRJEĐIVANJE RADA TIJELA KAZNENOG POSTUPKA I IZVRŠAVANJA MALOLJETNIČKIH SANKCIJA

Članak 1.

Ovim Poslovnikom propisuje se rad Povjerenstva za praćenje i unaprjeđivanje rada tijela kaznenog postupka i izvršenja maloljetničkih sankcija (u daljnjem tekstu: Povjerenstvo).

Članak 2.

Povjerenstvo u svom radu:

(1) prati rad pravosudnih i drugih tijela i ustanova u području kriminaliteta maloljetnika i mlađih punoljetnika, kaznenopravne zaštite djece i maloljetnika, izvršenja maloljetničkih sankcija te s tim u vezi daje stručna mišljenja o problemima i pitanjima koja se pojavljuju u radu na primjeni zakona u ovom području, uzimajući u obzir međunarodne standarde,

(2) surađuje s nadležnim državnim tijelima, ustanovama i organizacijama civilnog društva,

(3) prati zakonske propise i daje stručna mišljenja i prijedloge nadležnom ministarstvu radi donošenja i izmjene zakona i provedbenih propisa,

(4) prati trendove i publikacije nacionalnih podataka i međunarodnih standarda vezanih uz problematiku kriminaliteta maloljetnika i mlađih punoljetnika te kaznenopravne zaštite djece i maloljetnika u cilju učinkovite prevencije delinkvencije mladih.

Članak 3.

Povjerenstvo izrađuje i predlaže Ministarstvu pravosuđa programe stručnog osposobljavanja sudaca i drugih stručnih osoba koje rade na poslovima kaznenopravne zaštite djece i maloljetnika te kriminaliteta maloljetnika i mlađih punoljetnika u cilju prevencije kažnjivih ponašanja te pravovremenog otkrivanja, procesuiranja i odgovarajućeg sankcioniranja počinitelja kažnjivih radnji.

Članak 4.

(1) Povjerenstvo ima dvanaest članova koji se imenuju na vrijeme od četri godine.

(2) Članovi Povjerenstva biraju predsjednika i zamjenika Povjerenstva na vrijeme od četiri godine.

Članak 5.

(1) Sjednica Povjerenstva održava se najmanje jednom u tri mjeseca.

(2) Sjednice Povjerenstva saziva predsjednik Povjerenstva.

(3) U slučaju spriječenosti predsjednika sjednice Povjerenstva saziva zamjenik predsjednika.

Članak 6.

(1) O radu Povjerenstva vodi se zapisnik.

(2) Zapisnik vodi tajnik Povjerenstva, koji sudjeluje u radu Povjerenstva, ali bez prava odlučivanja.

(3) Povjerenstvo donosi odluke većinom glasova ukupnog broja članova Povjerenstva.

Članak 7.

(1) Predsjednik Povjerenstva predsjedava sjednicama Povjerenstva i predlaže dnevni red sjednica.

(2) Zamjenik predsjednika zamjenjuje predsjednika u slučaju njegovog izbivanja ili spriječenosti.

Članak 8.

Povjerenstvo jednom godišnje podnosi izvješće o svom radu ministru pravosuđa, najkasnije do 31. ožujka za prethodnu godinu.

Članak 9.

Povjerenstvo može po potrebi na sjednice pozvati stručne osobe koje nisu članovi Povjerenstva radi traženja stručnog mišljenja u cilju jačanja kapaciteta u području kaznenopravne zaštite djece i maloljetnika te prevencije i suzbijanja kriminaliteta maloljetnika i mlađih punoljetnika.

Članak 10.

Sredstva za rad Povjerenstva osiguravaju se u Državnom proračunu.

Članak 11.

Ovaj Poslovnik stupa na snagu s danom objave u »Narodnim novinama«.

Klasa: 703-01/09-01/112

Urbroj: 514-05-02-01/10-2

Zagreb, 30. ožujka 2010.

Ministar
dr. sc. Ivan Šimonović, v. r.

Ostalo, NN 43/2010-1087